सिन्धुपाल्चोक प्रहरीका अनुसार, २०७२ वैशाखमा आएको भूकम्पबाट प्रभावित क्षेत्रका महिलालाई भारत हुँदै वैदेशिक रोजगारीको नाममा खाडी मुलुकमा पठाउन दलाललाई झन् सजिलो भएको छ । “यहाँ (सिन्धुपाल्चोक) का बासिन्दा पहिलेदेखि नै गरीब छन्, रोजगारी छैन, शिक्षित पनि छैनन्” सिन्धुपाल्चोकका प्रहरी नायव उपरीक्षक विमलराज कँडेल भन्छन्, “झन् भूकम्पले भएको घर पनि भत्काइदिएपछि महिलाहरू पैसा कमाउन सकिन्छ कि भनेर खाडी जान लोभिने गरेका छन् ।” उनले सिन्धुपाल्चोक जिल्लाको पनि दुर्गम भेगका, आर्थिक रूपले विपन्न र अशिक्षित धेरै महिला अहिले पनि मानव तस्करहरूको फन्दामा परिरहेको बताए ।
